# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Codi Ffioedd am Ofal a Chymorth Amhreswyl: uchafswm ffi wythnosol** |
| **DYDDIAD** | **19 Chwefror 2024** |
| **GAN** | **Julie Morgan AS, y Dirprwy Weinidog Gwasanaethau Cymdeithasol** |

Ym mis Rhagfyr 2023, rhoddais wybod i'r Aelodau mewn [Datganiad Ysgrifenedig](https://www.llyw.cymru/datganiad-ysgrifenedig-y-gwasanaeth-gofal-cenedlaethol-cyhoeddi-cynllun-cyflawni-cychwynnol) ein bod wedi cyhoeddi'r [Cynllun Gweithredu Cychwynnol](https://www.llyw.cymru/tuag-wasanaeth-gofal-chymorth-cenedlaethol-cynllun-gweithredu-cychwynnol) ar gyfer ein Gwasanaeth Gofal Cenedlaethol yng Nghymru. Hoffwn ddiolch unwaith eto i'r Grŵp Arbenigol am eu [hadroddiad](https://www.llyw.cymru/sefydlu-gwasanaeth-gofal-chymorth-cenedlaethol) sy'n nodi'r camau y dylem eu cymryd tuag at Wasanaeth Gofal Cenedlaethol.

Er bod y cynllun gweithredu cychwynnol yn cwmpasu cam 1 ein cynllun 10 mlynedd, mae talu am ofal yn agwedd hanfodol ar ein gweledigaeth ar gyfer y tymor hwy o sefydlu Gwasanaeth Gofal Cenedlaethol a fydd am ddim pryd a lle bynnag y bo'i angen. Rydym yn parhau wedi ymrwymo i sicrhau bod unigolion yn talu swm teg a rhesymol tuag at eu gofal a'u cymorth, gan weithio ar yr un pryd hefyd i wireddu'r uchelgais honno. Fodd bynnag, ni allwn anwybyddu'r pwysau economaidd parhaus o ganlyniad i’r cynnydd mewn costau ar sail chwyddiant. Mae awdurdodau lleol o dan bwysau cynyddol i ateb y galw a'r costau cysylltiedig o ddarparu gwasanaethau gofal a chymorth. Fodd bynnag, nid yw hon yn sefyllfa sy'n unigryw i Gymru, ac mae heriau yn cael eu profi ar draws y sectorau iechyd a gofal cymdeithasol ledled y DU.

Ar hyn o bryd, pan fydd oedolyn yn cael asesiad o anghenion gofal gan ei awdurdod lleol ac ystyrir ei fod yn gymwys i gael gwasanaethau gofal a chymorth amhreswyl, mae'n cael prawf modd ariannol. Bydd yr awdurdod lleol yn cynnal y prawf modd hwn i gadarnhau faint y dylai oedolyn ei gyfrannu tuag at gost y gwasanaethau sydd eu hangen. Mae Deddf Gwasanaethau Cymdeithasol a Llesiant (Cymru) 2014 yn gosod terfyn ar uchafswm y ffi wythnosol am wasanaethau gofal a chymorth amhreswyl y gall awdurdodau lleol ei chodi ar berson. Ar hyn o bryd, mae hwn wedi’i bennu yn £100 yr wythnos. Dylid nodi nad oes uchafswm ar gostau wythnosol gofal a chymorth amhreswyl yn Lloegr.

Mae cynnal y cap presennol o £100 ar uchafswm y ffi wythnosol wedi cael yr effaith o leihau cyfran yr incwm trethadwy y gall awdurdod lleol ei dderbyn yn erbyn y gost gynyddol o ddarparu gofal. Heddiw, yn gydnabyddiaeth o'r angen i helpu awdurdodau lleol i fynd i'r afael â'r pwysau ariannol cynyddol sydd arnynt, rydym wedi lansio ymgynghoriad a fydd yn ceisio barn ar y newidiadau arfaethedig i uchafswm y ffi wythnosol am wasanaethau gofal a chymorth amhreswyl i oedolion. [Mae'r ymgynghoriad ar gael yma](https://www.llyw.cymru/codir-uchafswm-tal-wythnosol-ar-gyfer-gofal-chymorth-amhreswyl-i-oedolion).

Rydym yn cydnabod nad yw'r cynnig hwn i gynyddu uchafswm y ffi wythnosol yn gyson â'n huchelgais o Wasanaeth Gofal Cenedlaethol ‘am ddim pryd a lle bynnag y bo'i angen’ ond dyma yw ein nod ar gyfer gwasanaethau gofal yng Nghymru yn y tymor hwy o hyd. Byddwn yn adolygu'r ymatebion yn ofalus i sicrhau bod unrhyw benderfyniad a fydd yn cael ei wneud yn taro'r cydbwysedd rhwng codi incwm ychwanegol ar gyfer awdurdodau lleol i helpu i fodloni'r pwysau cynyddol sydd arnynt mewn perthynas â chostau, a bod yn deg ac yn fforddiadwy i bobl sy'n talu am y gwasanaethau gofal a chymorth amhreswyl y maent yn eu derbyn.

Rydym yn annog pawb sydd â buddiant i ymateb i'n hymgynghoriad fel y gallwn barhau i weithio gyda'n gilydd i sicrhau y gall ein gwasanaethau ddiwallu anghenion llesiant pobl yn y blynyddoedd sydd i ddod.